Zondo-kommissie ‘moet Zuma dagvaar’Oudpres. Jacob Zuma by die Zondo-kommissie. (Foto: AP) Die DA het ŉ beroep op die Zondo-kommissie van ondersoek na staatskaping gedoen om sy dagvaardingsmag in te span om te verseker dat oudpres. Jacob Zuma verantwoordbaar gehou word. Zuma, wat verlede Maandag sy getuienis voor die Zondo-kommissie moes voortsit, se regspan het verlede week laat weet dat hy te “siek” is om die verhore by te woon. Die Jacob Zuma-stigting het einde verlede week in ŉ verklaring gesê Zuma was ŉ week lank in ŉ Durbanse hospitaal. Die aard en omvang van sy siekte is nie bekend gemaak nie. Adv. Glynnis Breytenbach, die DA se skaduminister van justisie, het gesê hoewel niemand die reg het om die gesondheidstoestand van enige persoon as ongeldig uit te maak nie, is die werklikheid dat Zuma al vir jare verantwoordbaarheid ontduik. “Die Zondo-kommissie moet dus verseker dat Zuma voor hom verskyn om kritieke vrae te antwoord oor sy rol in staatskaping.” Breytenbach meen Zuma maak van taktieke gebruik sodat hy nie vrae hoef te antwoord nie. “Die Zondo-kommissie is op die been gebring om vir Suid-Afrikaners antwoorde te gee. Die bevindings van die kommissie kan moontlik daartoe lei dat tientalle vervolgings begin word. “Die kommissie se werk is te belangrik om deur ’n voormalige president gyselaar gehou te word.” Volgens Breytenbach moes Zuma volgens alle aanduidings reeds jare terug skuldig bevind en tronkstraf opgelê geword het vir beweerde finansiële misdade. Zuma het in Julie vanjaar vir die eerste keer voor die kommissie getuig. Hy het hom destyds eers aan die ondersoek onttrek, voordat hy later weer ingestem het om in ŉ latere stadium sy getuienis voort te sit. Sy getuienis is gekenmerk deur geskille tussen sy regspan en die kommissie se getuienisleiers en selfs ŉ dreigement om die hof te nader rakende die beweerde onregverdige behandeling wat Zuma glo van die kommissie ontvang het.